Jurinová, Erika, poslankyňa NR SR (2017-06-15):
Ďakujem pekne, tak dovoľte mne už len zhrnúť to, čo bolo tuná počuté. Ďakujem pánovi poslancovi Baránikovi, že otvoril naozaj tému, ktorej sa tak bojíme v tej snahe, inokedy nie, ale v tejto veci sa tak bojíme možnože negatívne pomenovať niektoré veci, a tak naivne dúfame, že možno práve preto, aby nám to kolegovia z koalície podporili. Máte pravdu v tom, že peňazí je dosť, len častokrát sa míňajú neefektívne. Roky sme nechali peniaze premrhávať alebo rozkrádať, ak použijem vaše slová, išlo nielen o peniaze zo štátneho rozpočtu, ale vieme, že aj z fondov Európskej únie. Ale nie o tomto sme chceli hovoriť vo všeobecnosti, ale naozaj verím tomu, že ak by sa našla politická vôľa, keď nie pre prijatie teraz v tejto chvíli tohto návrhu, ale na rozhovory, pretože tak ako ozaj kolegyňa pripomenula, vlastne už aj strana MOST – HÍD prichádza so zvýšenou daňovou odpočítateľnou položkou na daňovníka, čo je v podstate podobný princíp, hej. A vieme, kto sa postavil – na náš údiv – proti tomuto, takémuto opatreniu, ale zopakujem, je to investícia do budúcnosti našej spoločnosti, do budúcnosti fungovania našej spoločnosti, do toho, aby mal kto robiť na budúcnosť Slovenska i nás samých. Pripomeniem, že ide o jeden z nástrojov, je nám jasné, že rodenie detí zvýšený daňový bonus nedokáže ovplyvniť. Ale možnože vo viacerých prípadoch sa to môže podariť. Treba vytvoriť súbor opatrení nielen ekonomických, aj vzdelávacích, aj, ja neviem, kultúrnych, rôzne formy, naozaj balík opatrení, ktoré pomôžu rodičom prijímať ďalšie deti. V žiadnom prípade nemáme snahu násilím nútiť rodičov, aby mali viac detí preto, lebo na tom zarobia. Toto nie je naozaj dôvodom na takúto novelu zákona. Kolegyňa spomenula chudobu. Tento rok pri spracovávaní údajov Štatistického úradu, myslím, že tá metóda, alebo teda metóda EU SILK nám opäť povedala, že riziko chudoby sa na Slovensku opäť zvýšilo. Opäť o nejaký, možno nie veľký myslím, že 30-40-tisíc ľudí, nepamätám si to číslo presne, ale summa summarum je to takmer 700-tisíc ľudí, ktorí sú na Slovensku ohrození chudobou. Sú to ľudia, nie všetci, ktorí sú bez práce, pozor, sú to ľudia, ktorí pracujú, a jednou z rizikových skupín sú rodiny s viac deťmi, s viacerými deťmi alebo jednorodičovské rodiny, alebo samoživitelia, teda jeden rodič, ktorý sa stará o jedno alebo viac detí. Samozrejme, do tej skupiny patrili všeobecne všetky deti do 18 rokov a ostatné skupiny si nepamätám, ale už len tieto tri rizikové skupiny sú dôvodom na to, že treba sa skutočne zamyslieť nad daňovo-odvodovým systémom a nad zvýhodňovaním tých, ktorí si to zaslúžia, najviac zaslúžia v tejto spoločnosti. Pretože jednak robia niečo pre budúcnosť Slovenska, ale aj sami pre seba a pre štát v súčasnosti, lebo sú platiteľmi daní. Takže prosím aj vyzývam všetkých kolegov, aby sa zamysleli v tomto duchu nad uvedenou novelou. Už iba posledná poznámka. Pani kolegyňa hovorila príklady z okolitých krajín, ktoré majú zavedené už progresívne zvýhodnenie daňového bonusu na deti alebo zvýhodnenie na dieťa. Rôzne modely predstavila, ale mňa zaujalo napríklad české riešenie v tom, že nezaviedli tú svoju konečnú sumu daňového zvýhodnenia naraz. Oni si to riziko rozdelili na štyri roky. Aj toto je cesta, len, prosím vás, začnime sa v spoločnosti o tejto téme naozaj vážne baviť a urobme niečo pre rodiny, ktoré nám živia, ktoré sa starajú o deti, ktoré sú budúcnosťou Slovenska. Ďakujem veľmi pekne za podporu tohto návrhu zákona. (Potlesk.)